এসব কথা খুড়োর কাছে নতুন কিছু নয়। আগেও অনেক শুনেছে, বরাবরই শুনে থাকে। তাই সে চুপ করে ছিল। তাৎক্ষণিক কিছু বলেনি। খুড়োর মতিগতি বুঝেই কি না কে জানে বিষ্টু তাকে আড়ালে ডেকে নিয়ে বলেছিল, ‘শোনো খুড়ো, ইলিকশানে যদি আমাগের দল ক্ষমতায় যায় পেথথমেই গিরামে যে চক্ষুশিবির হবে সেহানে নিয়ে যায়ে তুমার ছানি কাটায়ে দিবানি। ভাবোদি একবার, শহরে যায়ে বড় ডাক্তারের কাছে ছানি কাটানোর ক্ষেমতা কি তুমার আছে? এইবার সবাইরে আমাগের ভোট দিতি কয়ে দ্যাও। দেহো, কথার কোনো নড়চড় হবে না।’